ดึงคนนอกขึ้นผู้ช่วย‘ธปท.’พัฒนาบุคคล
ธปท.ดึงคนนอกเป็นผู้ช่วยผู้ว่าการด้านทรัพยากรบุคคล หวังเพิ่มศักยภาพผลักดันงานให้บรรลุเป้าหมาย
30 ก.ย. 2554

ธปท.ดึงคนนอกเป็นผู้ช่วยผู้ว่าการด้านทรัพยากรบุคคล หวังเพิ่มศักยภาพผลักดันงานให้บรรลุเป้าหมาย 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ที่ประชุมคณะกรรมการธนาคารแห่งประเทศไทย (กกธ.) เมื่อวันที่ 29 ก.ย.ที่ผ่านมา ได้มีมติแต่งตั้งให้ นางขนิษฐา หงสประภาส เข้ามาเป็นผู้ช่วยผู้ว่าการธนาคารแห่งประเทศไทย สายงานทรัพยากรบุคคลและพัฒนาองค์กร ซึ่งถือเป็นการแต่งตั้งคนนอกครั้งแรกที่ดึงมาจากภาคเอกชน เพื่อต้องการเพิ่มประสิทธิภาพให้กับงาน ธปท. โดยให้มีผลตั้งแต่วันที่ 1 พ.ย.นี้
ทั้งนี้ สาเหตุที่ ธปท.ต้องดึงคนนอก ธปท.มาร่วมงาน เพราะให้ความสำคัญเรื่องบุคลากรมากขึ้น เนื่องจากบุคลากรเองก็ต้องมาผลักดันกลยุทธ์ภายในงานของ ธปท.ให้บรรลุเป้าหมาย ดังนั้น จึงอยากได้ผู้บริหารที่มีประสบการณ์มาเข้าเพิ่มมุมมองใหม่ๆ ให้กับเจ้าหน้าที่ ธปท.มากขึ้น 
สำหรับประสบการณ์การทำงานของนางขนิษฐานั้น ถือว่าเป็นผู้ที่มีความรู้ความเชี่ยวชาญในงานบริหารบุคคลเป็นอย่างดี อยู่ในงานด้านนี้มานานเกือบ 30 ปี เคยผ่านงานในองค์กรเอกชนขนาดใหญ่ทั้งในและต่างประเทศมาแล้วหลายแห่ง อาทิ บริษัท เอไอเอ บริษัท จีอี แคปปิตอล โดยสำเร็จการศึกษาระดับปริญญาตรีทางการบริหารทรัพยากรบุคคล จากมหาวิทยาลัยในประเทศไทย และระดับปริญญาโทในสาขาวิชาเดียวกัน จากประเทศสหรัฐอเมริกา